Kinnear-moord: Ondersoek geëis oor moontlike polisiebetrokkenheidLt.kol. Charl Kinnear (Foto: Facebook) Die Demokratiese Alliansie doen ŉ beroep op die onafhanklike polisieondersoekdirektoraat (Opod) om ondersoek in te stel oor moontlike polisiebetrokkenheid by die moord op lt.kol. Charl Kinnear. Dit volg ná berigte dat Kinnear op die randjie was om ŉ “vuurwapens aan bendes”-sindikaat oop te vlek by die polisie se Sentrale Vuurwapenregister (SVR). “As mens dié berigte kan glo, sou Kinnear waarskynlik grootskaalse korrupsie binne die SVR oopgevlek het,” sê Andrew Whitfield, die DA se skaduminister van polisie. “Die DA glo Opod het ŉ belangrike rol te speel om die verrotting binne die Suid-Afrikaanse Polisiediens te onthul wat moontlik tot Kinnear se afgryslike moord gelei het. Opod kan nie bloot net met arms gevou sit en toelaat dat mense, wat moontlik hierdie daad beplan het, steeds in die SAPD werksaam is nie.” Whitfield het gesê korrupsie in die polisie is een van die grootste bedreigings vir nasionale sekuriteit en dié polisiebeamptes moet ontbloot en vervolg word. “Eerbare polisiebeamptes, soos Kinnear, wat korrupsie wil uitroei, moet beskerm word, sodat diegene met misdadige doelwitte en verbintenisse met die kriminele onderwêreld, uit die stelsel verwyder kan word.” Whitfield sê die SAPD is al jare lank gehul in verskeie skandale van wangedrag, menseregteskendings, seksuele geweld en korrupsie. “Dit het alles tot luide publieke protes gelei en ŉ algemene gebrek aan vertroue in die polisie. Opod het ŉ verpligting om sy oorsig van die SAPD uit te oefen en seker te maak dat die polisie se integriteit en openbare vertroue in die polisie herstel word.” Kinnear, ’n lid van die Wes-Kaapse teenbende-eenheid en een van die land se topspeurders, is op 18 September koelbloedig in sy motor voor sy huis in Bishop Lavis doodgeskiet. Hy is verskeie kere in die bolyf geskiet en deur paramedici op die toneel dood verklaar. Kinnear het meer as 30 jaar se ervaring as polisiebeampte gehad en het oor die jare verskeie hoëprofielsake ondersoek wat figure uit die bende-onderwêreld soos Nafiz Modack, Colin “Donkie” Booysen, Ashley Fields en Jacques Cronjé ingesluit het. Klik hier om alle berigte oor Charl Kinnear te lees.